Нобэ
Хиросимэ и махуэщ. Ядернэ Iэщэр мыдэным и дунейпсо махуэщ. 1945 гъэм Японием и Хиросимэ къалэм США-м и кхъухьлъатэм атомнэ бомбэ щридзыхащ — дунейм щыяпэу а Iэщэ лIэужьыгъуэр къигъэсэбэпащ.
«Дунейм и дохутырхэр мамырыгъэм и телъхьэщ» дунейпсо махуэщ
ГъущI гъуэгум къулыкъу щызыщIэ дзэхэм я махуэщ. 1851 гъэм шыщхьэIум и 6-м урысей пащтыхь Николай Езанэм унафэ ищIащ къэралым япэ гъущI гъуэгухэр щыукъуэдииным елэжьыну дзэхэр къызэгъэпэщыным теухуауэ. Аращ УФ-м и Президентым 2006 гъэм накъыгъэм и 31-м къыдигъэкIа унафэм лъабжьэ хуэхъуар.
1941 гъэм ВЛКСМ-м и обкомым унафэ ищIащ республикэм и щIалэгъуалэм ящыщу Дзэ Плъыжьым связист 400 хуагъэхьэзырыну.
Тхыдэ щIэныгъэхэм я доктор, КъБКъУ-м и профессор Къасым Алий къызэралъхурэ илъэс 86-рэ ирокъу.
УэрэджыIакIуэ, КъБР-м щэнхабзэмкIэ щIыхь зиIэ и лэжьакIуэ Хьэрэдурэ Динэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 24 — 27-рэ, жэщым градус 17 — 19 щыхъунущ.
